РЕПУБЛИКА БЪЛГАРИЯ
      	       	          ЧЕТИРИДЕСЕТО  НАРОДНО СЪБРАНИЕ 

КОМИСИЯ ПО ЗДРАВЕОПАЗВАНЕТО

				
Д О К Л А Д

Относно: проект за решение за откриване на факултет “Здравни грижи” в структурата на Медицинския университет - Плевен, № 802-03-16, внесен от Министерски съвет на 29 август 2008 г.  

На свое редовно заседание, проведено на 9 октомври 2008 г., Комисията по здравеопазването разгледа и обсъди проект за решение за откриване на факултет “Здравни грижи” в структурата на Медицинския университет - Плевен, № 802-03-16, внесен от Министерски съвет на 29 август 2008 г.  

На заседанието присъстваха заместник-министърът на здравеопазването д-р Валери Цеков, заместник-министърът на образованието и науката г-жа Ваня Добрева, председателят на Българската асоциация на професионалистите по здравни грижи проф. Станка Маркова, представители на Медицински университет – гр. Плевен, Министерство на здравеопазването и представители на съсловните организации в сферата на здравеопазването. 

Проектът за решение и мотивите към него бяха представени от заместник-министъра на образованието и науката г-жа Добрева. Необходимостта от откриване на факултет “Здравни грижи” в структурата на Медицински университет – гр. Плевен е породена от  закриването на две основни звена на МУ - Плевен- медицинските колежи в гр. Русе и гр. Велико Търново, в които се е извършвала подготовка на медицински сестри и акушерки /Постановление № 10 на Министерски съвет от 2007 г./. Закриването е извършено в отговор на разпоредбата на чл. 175, ал. 2 от Закона за здравето, която регламентира обучението по специалностите “Медицинска сестра” и “Акушерка” за придобиване на образователно квалификационна степен “бакалавър” да се организира и провежда във факултети и/или филиали.	

С откриването на факултет “Здравни грижи” ще се продължат дългогодишните образователни традиции на Медицински университет – гр. Плевен в подготовката на квалифицирани специалисти по здравни грижи, които да посрещат и удовлетворяват непрекъснато нарастващите потребности на обществото от адекватни, комплексни и висококачествени здравни грижи. 

В хода на дискусията, членовете на Комисията по здравеопазването изразиха своята пълна подкрепа за проекта на решение и отбелязаха, че Министерски съвет би следвало да обсъди възможността обучението на професионалистите по здравни грижи да бъде в рамките на три години, а не четири, както е към момента, при спазване на хорариума от 4 600 учебни часа, в съответствие с изискванията на директивите на Европейския съюз. 

Въз основа на проведеното обсъждане и единодушно гласуване “За”, Комисията по здравеопазването предлага на Народното събрание да приеме на първо гласуване проект за решение за откриване на факултет “Здравни грижи” в структурата на Медицинския университет - Плевен, № 802-03-16, внесен от Министерски съвет на 29 август 2008 г.  

					Председател НА
				        	КОМИСИЯ ПО ЗДРАВЕОПАЗВАНЕТО:

						        Доц. д-р борислав китов